Source: https://webpravo.eu/clanky/dolezite-zmeny-v-obchodnom-zakonniku-od-01-01-2016
Timestamp: 2019-06-16 03:14:30+00:00
Document Index: 8983135

Matched Legal Cases: ['Súd ', '§ 13', 'súd ', '§ 82', '§ 67', '§ 67', '§ 67']

Dôležité zmeny v Obchodnom zákonníku od 01.01.2016 – Webpravo
Home » Aktuálne » Dôležité zmeny v Obchodnom zákonníku od 01.01.2016
Dôležité zmeny v Obchodnom zákonníku od 01.01.2016
Lenka Vavricová
Dátum 01.01.2016 nám priniesol účinnosť novelizácie mnohých právnych predpisov, Obchodný zákonník nevynímajúc. Hlavným cieľom prijatých zmien má byť väčšia ochrana veriteľov, najmä v súvislosti s insolvenčnými konaniami, zamedzenie poškodzovania veriteľov a väčšia zodpovednosť štatutárnych orgánov v prípade riešenia úpadku. Medzi podstatné zmeny patria nasledovné:
Súd môže rozhodnúť o vylúčení osoby ( § 13a ObZ ) z funkcie člena štatutárneho alebo dozorného orgánu v obchodných spoločnostiach alebo družstve po dobu uvedenú v rozhodnutí o vylúčení. Ako príklad možno uviesť situáciu, ak osoba, ktorá bola povinná podľa zákona o konkurze a reštrukturalizácii podať návrh na vyhlásenie konkurzu, na výzvu správcu nezaplatí zmluvnú pokutu a tejto povinností sa nezbaví, súd rozhodne o uložení povinnosti zaplatiť zmluvnú pokutu a zároveň rozhodne o vylúčení osoby z funkcie.
Všetky súdy, ktoré rozhodnú o vylúčení osoby, sú povinné bezodkladne zaslať rovnopis právoplatného rozhodnutia o vylúčení Okresnému súdu Žilina, ktorému bolo zverená agenda vedenia registra diskvalifikácii (§ 82i Zákona o súdoch). Údaje sa bezodkladne zapíšu do registra diskvalifikácii a výpis z neho bude zaslaný všetkým súdom, ktoré vedú obchodný register, v ktorom je vylúčená osoba zapísaná.
Prostredníctvom inštitútu spoločnosti v kríze ( § 67a ObZ) zákon núti spoločnosť neustále monitorovať vývoj svojej finančnej situácie aj z dôvodu splnenia si povinnosti včas podať návrh na vyhlásenie konkurzu. Novela zaviedla pre prípad porušenia tejto povinnosti medzi spoločnosťou a povinnou osobou zmluvnú pokutu vo výške ½ najnižšej hodnoty základného imania pre akciovú spoločnosť, t.j. 12 500 €. Inštitút spoločnosti v kríze sa vzťahuje len na a.s., s.r.o. a k.s., ktorej komplementármi nie sú fyzická osoby. Spoločnosť je v kríze, ak jej hrozí úpadok alebo je v úpadku. V zmysle prechodných ustanovení platí, že spoločnosť je v kríze, ak bude pomer vlastného imania a záväzkov je menej ako 4:100 v roku 2016, 6:100 v roku 2017 a 8:100 až od roku 2018. Spoločnosť je v úpadku, ak je platobne neschopná alebo predĺžená, t.j. hodnota jej záväzkov presahuje hodnotu majetku. Podkladom pre zistenie krízy spoločnosti budú riadky vlastné imanie a záväzky uvedené v súvahe. Štatutárny orgán spoločnosti má povinnosť prijať primerané opatrenia na prekonanie krízy. Netreba však opomenúť skutočnosť, že hodnotu vlastného imania je možné kedykoľvek zvýšiť.
Pôžičky a obdobné plnenia poskytnuté zo strany štatutárneho orgánu a ďalších osôb uvedených v § 67c ObZ sa počas krízy spoločnosti považujú za plnenia nahrádzajúce vlastné zdroje, ktorých vrátenie sa zakazuje a v konkurze pôjde o podriadené pohľadávky.
Zákaz vrátenia vkladu má zabezpečiť, aby nedochádzalo k zmenšovaniu majetku spoločnosti. Vrátením vkladu treba rozumieť akékoľvek plnenie poskytnuté spoločnosťou bez primeraného protiplnenia spoločníkovi a osobám podľa § 67j ods. 3 a 4, ako napr. poskytnutie bezúročnej pôžičky, bezodplatný nájom automobilu alebo iné plnenia zo strany spoločnosti za cenu nižšiu, ako je obvyklá cena.
Zmena nastala opäť aj pri správe a preukazovaní splatenia vkladov. Povinnosť správcu vkladov ukladať peňažné vklady spoločníkov na osobitný bankový účet na to zriadený bola zrušená, nakoľko základné imanie nepredstavuje adekvátnu garanciu pre veriteľov spoločnosti.
Efektívnosť a naplnenie cieľa zavedených zmien nám ukáže až prax. Opatrenia počas krízy spoločnosti majú viesť k ochrane veriteľov a zamedziť tunelovaniu spoločnosti. Dovolím si však tvrdiť, že minimálne okruh osôb, v prospech ktorých platí zákaz vrátenia vkladu, je vymedzený nedostatočne, a to v porovnaní s vymedzením spriaznených osôb podľa zákona o konkurze a reštrukturalizácii.
About Lenka Vavricová
Previous Zásadné zmeny zmenkového práva po 65 rokoch
Next Najčastejšie chyby pri podávaní daňových priznaní